เฉลิมชัย เคลียร์ใจ ส.ส.ประเมิน แผนเปลี่ยนหัว ปชป.ล่ม เหตุไร้หัวใหม่
นายเฉลิมชัย ศรีอ่อน เลขาฯ ปชป.เปิดบ้าน ดาวล้อมเดือน เคลียร์ใจ ส.ส.ปชป. ประเมิน แผนเปลี่ยนหัวหน้า และกรรมการบริหารพรรค ปชป.ล่ม เหตุไร้หัวใหม่ หรือแม้เปลี่ยนได้จริง ก็ไม่รู้จะเอาใครมาเป็น และลูกพรรคฟินเป็นรัฐบาลวันที่ 11 มิ.ย. ผู้สื่อข่าวรายงานถึงสถานการณ์ภายในพรรคประชาธิปัตย์ ขณะนี้ว่า หลังข่าวรวบรวมรายชื่อกรรมการบริหาร (กก.บห.) พรรคให้ได้เกินครึ่ง เพื่อให้ผู้บริหารพรรคชุดปัจจุบันพ้นจากตำแหน่งทั้งคณะ เปิดทางให้มีการเลือกหัวหน้า และกก.บห.พรรคชุดใหม่ ถูกเผยแพร่ออกมา ทำให้กลุ่มที่ไม่อยากให้มีการเปลี่ยนแปลงภายในพรรค เพราะเกรงว่า จะกระทบต่อการร่วมรัฐบาลต่างก็ออกมาสนับสนุน นายจุรินทร์ ลักษณวิศิษฏ์ ให้เป็นหัวหน้าพรรค ต่อไป และให้ข่าวไปในทิศทางเดียวกันเพื่อทำลายความเคลื่อนไหวดังกล่าวว่า เป็นการขยับเพื่อเคลื่อนไหวชิงตำแหน่งรัฐมนตรีภายในพรรค โดยไม่มีการพูดถึงปัญหาการบริหารภายใน รวมทั้งจุดยืนทางการเมืองหลายอย่าง ที่ทำให้ส.ส.จำนวนหนึ่งเกิดความอึดอัดจนคิดย้ายพรรค ซึ่งปัญหาที่เกิดขึ้นได้มอบให้ นายเฉลิมชัย ศรีอ่อน เลขาธิการพรรค นัดคุยนอกรอบกับ ส.ส.ที่บ้านดาวล้อมเดือน เมื่อวันที่ 9 มิถุนายน ที่ผ่านมา โดย มี ส.ส.ไปร่วมสังสรรค์ราว 27 คน รวมถึงรัฐมนตรีของพรรคด้วย ขาดคุณหญิงกัลยา โสภณพนิช รมช.ศึกษาธิการ และนายจุติ ไกรฤกษ์ รมว.พัฒนาสังคมและความมั่นคงของมนุษย์ โดยนายเฉลิมชัย ได้เชิญชวนให้ ส.ส.พรรคมาร่วมรับประทานอาหารที่บ้านนี้ทุกวันอังคาร หลังการประชุมส.ส.พรรคเพื่อเป็นการพบปะพูดคุย สังสรรค์ของ ส.ส.และรัฐมนตรีพรรคด้วยรายงานข่าวแจ้งว่า ในวงหารือดังกล่าว ได้มีการประเมินการเคลื่อนไหวเพื่อรวบรวมรายชื่อกรรมการบริหารพรรคให้ได้เกินครึ่งว่า ไม่น่าจะทำสำเร็จ เพราะแม้จะเปลี่ยนหัวหน้าได้ ก็ไม่รู้ว่าจะเอาใครมาเป็นหัวหน้าพรรค เนื่องจากหากจะให้นายอภิสิทธิ์ เวชชาชีวะ อดีตนายกฯ และอดีตหัวหน้าพรรค กลับมารับตำแหน่ง ก็มีเงื่อนไขว่า พรรคต้องออกจากการร่วมรัฐบาล ในขณะที่ ส.ส.ส่วนใหญ่ยังต้องการร่วมรัฐบาลอยู่ นอกจากนี้ยังมีการกาปูนแดง ส.ส.และกก.บห.พรรค ที่เคลื่อนไหวในเรื่องนี้ ที่ยังไม่เปิดตัวว่าเป็นใคร และคนที่มักให้ความเห็นไม่สอดรับกับท่าทีของพรรค หรือวิจารณ์การบริหารของรัฐบาล ว่า จะไม่ให้ลงสมัครรับเลือกตั้ง ส.ส.ในสมัยหน้าด้วย ซึ่งจากท่าทีดังกล่าว ยิ่งทำให้ส.ส.และสมาชิกพรรคที่ผิดหวังกับบทบาทของพรรคอยู่แล้ว ยิ่งไม่มีใจที่จะอยู่กับพรรค เพราะผู้ใหญ่ในพรรคไม่ว่าจะเป็น นายชวน หลีกภัย หรือนายบัญญัติ บรรทัดฐาน อดีตหัวหน้าพรรค ที่พอทราบปัญหามาโดยตลอด แต่ก็ไม่เคยหยิบยกเรื่องนี้ไปพูดคุยกับผู้บริหารพรรคอย่างจริงจัง บอกเพียงให้ไปคุยกันเอง และยืนกรานว่า ต้องสนับสนุนให้นายจุรินทร์ บริหารพรรคจนครบวาระเท่านั้น จนเกิดเป็นปัญหาการบริหารภายในพรรคที่ไม่ได้รับการแก้ไข จึงเชื่อว่าจะมีสมาชิกทยอยลาออกจากพรรคเพิ่มเติมอีก หลังจากที่ก่อนหน้านี้มี ส.ส.และ อดีต ส.ส.ลาออกไปหลายคน อาทิ นายกรณ์ จาติกวณิช และนายพีระพันธุ์ สาลีรัฐวิภาค อดีต ส.ส.บัญชีรายชื่อ นายอรรถวิชช์ สุวรรณภักดี อดีต ส.ส.กทม. และนายแพทย์ปรีชา มุสิกุล อดีต ส.ส.กำแพงเพชร
นายเฉลิมชัย ศรีอ่อน เลขาฯ ปชป.เปิดบ้าน ดาวล้อมเดือน เคลียร์ใจ ส.ส.ปชป. ประเมิน แผนเปลี่ยนหัวหน้า และกรรมการบริหารพรรค ปชป.ล่ม เหตุไร้หัวใหม่ หรือแม้เปลี่ยนได้จริง ก็ไม่รู้จะเอาใครมาเป็น 
พรรคประชาธิปัตย์,เฉลิมชัย ศรีอ่อน,เลขาธิการประชาธิปัตย์,กรรมการบริหารพรรคประชาธิปัตย์,บ้านดาวล้อมเดือน,ข่าวทั่วไป